Susan Rice, këshilltare e besuar por figurë e debatueshme
Presidenti Obama emëroi ambasadoren amerikane në Kombet e Bashkuara si këshilltare për Sigurinë Kombëtare
Ambasadorja amerikane në Kombet e Bashkuara, Susan Rice do të bëhet këshilltare e Presidentit për Sigurinë Kombëtare. Ajo do të këshillojë presidentin, pavarësisht nga fakti se kundërshtimet në Kongres para disa muajsh, dëmtuan shanset e saj për t’u bërë Sekretare Shteti. Ajo u gjend në mes të debateve mes Shtëpisë së Bardhë dhe republikanëve në kongres lidhur me sulmin e shtatorit ndaj konsullatës amerikane në Benghazi të Libisë. Ambasadorja Susan Rice ka qenë një njeri i brendshëm i Uashingtonit që nga lindja. Ajo u rrit në qarqet me ndikim të Uashingtonit, e bija e guvernatorit të Bankës Qendrore. Ajo ishte një studente e shkëlqyer në Universitetin Stanford të Kalifornisë dhe më pas ndoqi studimet pasuniversitare në Universitetin e Oksfordit në Angli. Ajo i ngjiti shkallët e karrierës së pari duke punuar në administratën e presidentit Bill Clinton si një nga ndihmësit e tij, dhe më pas si ndihmës sekretare e shtetit për Çështjet e Afrikës. Ajo e mbështeti kandidatin e atëhershëm për president Barack Obama që në fillim të fushatës dhe në janar 2009 u bë ambasadore në Kombet e Bashkuara. Profesori i Universitetit Amerikan dhe autori i librave David Bosco thotë se ambasadorja Rice ka një përvojë të gjerë dhe një marrëdhënie të afërt me Presidentin Obama. Në Kombet e Bashkuara, zonja Rice ka shkëmbyer replika me homologun e saj rus dhe njihet si një negociatore e regjur. Stili i saj diplomatik është përshkruar si praktik dhe i ashpër. Pas sulmit të 11 shtatorit ndaj konsullatës amerikane në Benghazi, ambasadorja Rice u gjend në qendër të një beteje mes Shtëpisë së Bardhë dhe republikanëve në Kongres. Senatorë republikanë, përfshirë Lindsey Graham të Karolinës së Jugut, ishin kundër emërimit të zonjës Rice si sekretare shteti, duke u mbështetur tek komentet që ajo bëri pesë ditë pas sulmit që shkaktoi vdekjen e katër amerikanëve. Megjithëse ambasadorja Rice u takua me senatorët, kundërshtimet vazhduan dhe pavarësisht nga mbështetja e presidentit, ajo u tërhoq nga kandidatura. John Kerry mori detyrën e Sekretarit të Shtetit dhe tani zoti Obama zgjodhi Susan Rice si këshilltare të Sigurisë Kombëtare, një post që nuk kërkon konfirmim nga Kongresi.